SIRI ไฟเขียวบ.ย่อยขายล้างพอร์ตหุ้น “สิริพัฒน์ โฟร์” รับเงินเฉียด 700 ลบ.
SIRI ไฟเขียวบ.ย่อยขายล้างพอร์ตหุ้น "สิริพัฒน์ โฟร์" รับเงินเฉียด 700 ลบ.
SIRI ไฟเขียวบ.ย่อยขายล้างพอร์ตหุ้น "สิริพัฒน์ โฟร์" รับเงินเฉียด 700 ลบ.
17 ธ.ค. 2562

บริษัท แสนสิริ จำกัด (มหาชน) หรือ SIRI เปิดเผยว่า เมื่อวานนี้ (16 ธ.ค.) บริษัท พลัส พร็อพเพอร์ตี้ สเปซ จำกัด (มหาชน) หรือ PPS ซึ่งเป็นบริษัทย่อยที่บริษัทถือหุ้นในสัดส่วน 100% ได้ตกลงจำหน่ายหุ้นสามัญทั้งหมดที่ถืออยู่ทั้ง 100% ในบริษัท สิริพัฒน์ โฟร์ จำกัด (SP4) ซึ่งเป็นบริษัทย่อยทางตรงของ PPS และเป็นบริษัทย่อยทางอ้อมของบริษัท  ให้แก่ บริษัท ออฟฟิศ 77 จำกัด และนายวิชัย สวาทยานนท์ (รวมเรียกว่า กลุ่มออฟฟิศ 77) มูลค่ารวมทั้งสิ้น 696.76 ล้านบาท ซึ่งเป็นไปตามหลักการที่ได้รับอนุมัติภายใต้มติที่ประชุมคณะกรรมการบริษัท ครั้งที่ 13/2562 เมื่อวันที่ 21 พ.ย.62
ทั้งนี้ ในวันที่ 16 ธ.ค.62 ผู้ขายตกลงโอนหุ้นที่ซื้อขายบางส่วน ในสัดส่วน 60% ของหุ้นที่ซื้อขาย ให้แก่ผู้ซื้อ เป็นจำนวน 1,665,000 หุ้น (หุ้นที่ซื้อขายส่วนแรก) และผู้ซื้อตกลงชำระค่าหุ้นที่ซื้อขายให้แก่ ผู้ขาย รวมเป็นเงินค่าหุ้นที่ซื้อขายส่วนแรก ทั้งสิ้น 418.06 ล้านบาท ซึ่งประกอบด้วย หุ้นที่โอนให้แก่ บริษัท ออฟฟิศ 77 จำกัด เป็นจำนวน 1,266,729 หุ้น และหุ้นที่โอนให้แก่ นายวิชัย สวาทยานนท์ เป็นจำนวน 398,271 หุ้น
ขณะที่ภายในวันที่ 15 มิ.ย.63 ผู้ขายตกลงโอนหุ้นที่ซื้อขายส่วนที่เหลือ ในอัตรา 40% ของหุ้นที่ซื้อขายให้แก่ผู้ซื้อ คือ บริษัท ออฟฟิศ 77 จำกัด เป็นจำนวน 1,110,000 หุ้น (หุ้นที่ซื้อขายส่วนที่เหลือ) และผู้ซื้อตกลงชำระค่าหุ้นที่ซื้อขายให้แก่ผู้ขาย รวมเป็นเงินค่าหุ้นที่ซื้อขายส่วนที่เหลือ ทั้งสิ้น 278.7 ล้านบาท